Man vas toe hy rioolstorting ondersoek | Maroela Media
Man vas toe hy rioolstorting ondersoek
CW Els, 'n gemeenskapskoördineerder van die burgerregte-organisasie AfriForum, moet eersdaags in die Petrus Steyn-landdroshof verskyn nadat hy van betreding aangekla is toe hy klagtes oor vermeende rioolstorting in dié dorp in die Vrystaat ondersoek het.
AfriForum het Dinsdag in 'n verklaring gesê verskeie lede van die gemeenskap het dit onder sy aandag gebring dat daar moontlik onwettige rioolstorting plaasvind by ongebruikte oksidasiedamme in Petrus Steyn, wat deur die Nketoana-munisipaliteit beheer word.
Volgens Els het hy sy kommer oor die rioolstorting in 'n brief aan die munisipaliteit geopper, maar teen Vrydag het die munisipaliteit nog op geen van sy vrae geantwoord nie. Hy wou hom gaan vergewis van die situasie.
"Ek het skaars by die oksidasiedamme stilgehou toe daar twee munisipale amptenare agter my parkeer. Een het uitgeklim en onmiddellik begin oproepe maak, terwyl die ander een geen van my vrae wou antwoord nie en gesê het ek moet maar vir die polisie wag."
Els moet op 7 Mei, die datum van die nasionale verkiesing, in die hof verskyn op aanklag van betreding.
"Ek sal ons regspan raadpleeg oor die aangeleentheid. Die munisipaliteit hanteer hierdie saak bitter eienaardig, veral as hulle niks het om weg te steek nie. En dit is baie ironies dat 'n munisipaliteit onder ANC-beheer my sal aankla, en ek op nasionale verkiesingsdag vir betreding voor die hof moet verskyn, omdat ek inligting probeer insamel oor swak dienslewering," het Els gesê.